Pasverkose burgemeester sterf tydens sittingMzimkhulu (Scara) Njadayi (Foto: Sarah Baartman-distriksmunisipaliteit/Facebook) Die pasverkose burgemeester van die Sarah Baartman-distriksmunisipaliteit in die Oos-Kaap is dood nadat hy Woensdag tydens die eerste sitting van die nuwe burgemeesterskomitee inmekaargesak het. Die munisipaliteit het sy skok uitgespreek oor die dood van Mzimkhulu (Scara) Njadayi. “Ons wil namens die munisipaliteit ons meegevoel betuig aan die Njadayi-familie en sy kollegas in die ANC.” Volgens die munisipaliteit sal verdere besonderhede bekend gemaak word na oorlegpleging met Njadayi se familie. Njadayi het van 2018 tot Oktober vanjaar as speaker van die munisipaliteit gedien voordat hy verlede week as burgemeester verkies is. Loyiso Magqashela, woordvoerder van die ANC se provinsiale uitvoerende komitee, het gesê die land het ŉ leier van ongeëwenaarde toewyding verloor. “Ons betuig ons innige meegevoel met die Njadayi-familie en sy kamerade en kollegas in die Sarah Baartman-distrik.”